text: 毛士龍，字伯高，號禹門，南直隸常州府宜興縣人。生平.萬曆四十年聯捷癸丑科進士，起家杭州推官，泰昌元年十月考選，擢刑科給事中，過同裡何士晉寓，值楊漣至，士龍未與漣謀面，屏後聞漣語，即出見定交，群小嫉之。首劾姚宗文閱視乖張。楊漣去國，抗疏請留。天啟改元正月疏論“三案”，力言孫慎行、陸夢龍、陸大受、何士晉、馬德灃、王之寀、楊漣等有功社稷，而魏浚輩醜正害直之罪。帝是之。內侍劉朝、田詔、劉進忠等五人以盜宮貲下刑部獄，尚書黃克纘庇之，是年五月，司禮監王安罷，魏進忠用事。詔等進重賂，令其下李文盛等上疏鳴冤，進忠即傳旨貸其死罪。大學士劉一燝等多次執奏。旨下刑科，士龍抄參者三，旨幾中寢。克纘乃陳其冤狀，而請付之熱審。進忠不從，傳旨立即釋放。士龍大憤，彈劾黃克纘阿旨骫法，不可為大臣，且指數劉朝等罪甚悉。由是進忠及諸閹銜士龍次骨。進忠廣開告密，誣天津廢將陳天爵交通李承芳，逮其一家五十餘人，下詔獄。士龍即劾錦衣衛指揮使駱思恭及誣告者罪。進忠憾張後抑己，誣為死囚孫二所出，佈散流言。士龍請究治妖言奸黨並主使逆徒，進忠益憾。至九月，士龍劾順天府丞邵輔忠奸貪，兩人互相上疏攻訐，士龍削籍為民，輔忠落職閒住。天啟四年冬，魏璫令其私人張訥劾吏部尚書趙南星壞政十罪，並及士龍，再命削籍。明年三月入之汪文言獄詞，遣戍山西平陽衛。及邵輔忠起用兵部侍郎，六年十二月，御史劉徽復摭輔忠前奏，劾士龍納訪犯萬金，下法司逮治。士龍知忠賢必殺己，夜中逾牆遁，其妾不知也，謂有司殺之，被髮號泣於道，有司無如之何。士龍乃潛至家，載妻子浮太湖以免。崇禎元年，朝士為士龍稱冤，詔盡赦其罪。士龍始詣闕謝恩，命復官致仕，竟不召用。至崇禎十四年，同邑周延儒再次任首輔，始起漕儲副使，督蘇松諸郡糧。明年冬，入為太僕寺少卿。又明年春，擢左僉都御史。時左都御史李邦華、副都御史惠世揚皆未至任，士龍獨掌院事。帝嘗語輔臣：“往例御史巡方，類微服訪民間。近高牙大纛，氣凌巡撫，且公署前後皆通竇納賄，每奉使，富可敵國，宜重懲。”士龍聞，劾逮福建巡按御史李嗣京。十月謝病歸。國變後卒。士龍雖與同邑輔相周延儒為姻親而無私，人益欽其清峻。侄毛元策，壬午舉人，著《五先齋集》，文行俱優。
metadata: erhwenkuo/wikipedia-zhtw
metadata: 毛士龍
metadata: https://zh.wikipedia.org/wiki?curid=7496476